方岳
次韵曹实听舅氏弹琴
有客夜鼓龙门琴，风露漠漠侵秋庭。
妙弹幽响落指外，此意难以两耳听。
参横斗转四山寂，但闻别鹤之夜怨，
离鸾之晨岑。挐音谁适鸣沧浪，
寅缘苇间情衋伤。忽然浩叹声轩昂，
二十八宿俱韬藏。少焉月出流寒光，
但见山苍苍兮江泱泱。尔乃舂容大篇，
寂寞短章。谬攸一笑天所吝，
亦恐此乐不可常。吾当为君谱入渭阳操，
莫弹履霜似伤孝。碧桐翠竹夜生寒，
折扬皇华何足道。人生百年几今夕，
我思古人心忽忽。黄金拟铸锺子期，
此言每堕槐安国。